કહેવાય છે કે ચહેરો એ માણસના મનનો આઇનો છે, તેથી દરેક વ્યક્તિ પોતાના શરીરમાં સૌથી વધુ ધ્યાન ચહેરાની સુંદરતા પર જ આપે એ સ્વાભાવિક છે. આવામાં બ્લૅકહેડ્સ એક એવી સમસ્યા છે જે કાયમ ચહેરાની સુંદરતા પર દાગ લગાડવાનું કામ કરતા હોય છે. ઝીણા દાણા જેવા આ કાળા દાગ સામાન્ય રીતે નાક પર વધુ જોવા મળે છે; પરંતુ કેટલાક લોકોને એ નાક ઉપરાંત ગાલ, કપાળ, દાઢી જેવા ચહેરાના અન્ય ભાગો ઉપરાંત છાતી, પીઠ, ગળું, હાથ તથા ખભામાં પણ થઈ આવતા હોય છે. વળી યોગ્ય સમયે યોગ્ય ધ્યાન આપવામાં ન આવે તો એ ખીલ અને ઇન્ફેક્શન જેવી અન્ય સમસ્યાઓ પણ નોતરી શકે છે. તેથી સાફસૂથરી સુંદર ત્વચા માટે આ સમસ્યાનો ઇલાજ પણ જાણી લેવો આવશ્યક છે. તો આવો આજે બાંદરા ખાતે ક્યુટિસ સ્કિન સ્ટુડિયો ધરાવતા ડર્મેટોલૉજિસ્ટ ડૉ. અપ્રતિમ ગોયલ પાસેથી આ તકલીફનું નિરાકરણ જાણીએ.